SL Uradni list Evropske unije C 16/42

Obvestilo, objavljeno v skladu s členom 27(4) Uredbe Sveta (ES) št. 1/2003 v zadevi COMP/B-1/39.317 – E.ON gas

(Besedilo velja za EGP)

2010/C 16/16

1. UVOD

(1) Kadar namerava Komisija sprejeti odločbo, s katero zahteva odpravo kršitve, in zadevne stranke ponudijo zaveze, da bodo upoštevale pomisleke, ki jih je v predhodni oceni izrazila Komisija, lahko Komisija v skladu s členom 9 Uredbe Sveta (ES) št. 1/2003 (1) odloči, da te zaveze postanejo za podjetja zavezujoče. Taka odločba se lahko sprejme za časovno omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko predložijo svoje pripombe v roku, ki ga določi Komisija.

2. POVZETEK ZADEVE

(2) Komisija je 22. decembra 2009 sprejela predhodno oceno v skladu s členom 9(1) Uredbe (ES) št. 1/2003 glede domnevnih kršitev podjetja E.ON AG iz Düsseldorfa in njegovih hčerinskih podjetij na nemških trgih plina („E.ON“).

(3) V skladu s predhodno oceno ima E.ON prevladujoč položaj na prenosnih trgih plina znotraj svojega omrežja za plin razreda L (nizkokalorični plin) in omrežja NetConnect Germany. Po predhodni oceni ima E.ON prevladujoč položaj tudi na spodnjem delu oskrbne verige na trgih plina za dobavo regionalnim in lokalnim prodajalcem na debelo ter za dobavo velikim industrijskim odjemalcem.

(4) V predhodni oceni je Komisija izrazila pomislek, da je podjetje E.ON morda zlorabilo svoj prevladujoči položaj v skladu s členom 102 Pogodbe o delovanju Evropske unije (PDEU), in sicer tako, da je zavrnilo dobavo z uporabo dolgoročnih rezervacij na svojem prenosnem plinskem sistemu. Podjetje E.ON je rezerviralo velik del razpoložljivih zagotovljenih in prosto dodeljivih zmogljivosti za vstop v njegovo prenosno plinsko omrežje, kar bi v skladu s predhodno oceno lahko povzročilo omejevanje dostopa za konkurente, ki želijo transportirati in prodajati plin strankam, priključenim na omrežje podjetja E.ON, ter bi s tem lahko omejevalo konkurenco na spodnjem delu oskrbne verige na trgih dobave plina.

3. GLAVNA VSEBINA PONUJENIH ZAVEZ

(5) Podjetje E.ON se ne strinja s predhodno oceno Komisije, kljub temu pa je v skladu s členom 9 Uredbe (ES) št. 1/2003 ponudilo zaveze, da bi upoštevalo pomisleke Komisije glede konkurence. Glavne elemente teh zavez je mogoče povzeti v naslednjih točkah:

(6) Prva zaveza podjetja E.ON je bila, da bo do oktobra 2010 sprostilo zagotovljene prosto dodeljive zmogljivosti za vstop v svoje prenosno plinsko omrežje („takojšnja sprostitev zmogljivosti“) v obsegu 17,8 GWh/h. Od tega je 10 GWh/h od skupnih sproščenih zmogljivosti ponujenih za plin razreda H (visokokalorični plin), 7,8 GWh/h pa za plin razreda L. Ustrezne vstopne točke za plin razreda H so (v oklepajih so navedene sproščene zmogljivosti): — Waidhaus (3,469 MWh/h), — Emden NPT (1,250 MWh/h), — Dornum (500 MWh/h), — Emden EPT (250 MWh/h), — Eynatten/Raeren (2,250 MWh/h), — Oude Statenzijl (500 MWh/h), — Achim (171 MWh/h), — Bocholtz (44 MWh/h), — Oberkappel (364 MWh/h) in — Lampertheim (1,200 MWh/h). Za plin razreda L se zaveza podjetja E.ON nanaša na naslednje vstopne točke: — Emsbüren (2,193 MWh/h), — Drohne (1,413 MWh/h), — Steinbrink (187 MWh/h), — Vreden (1,400 MWh/h) in — Elten (2,565 MWh/h).

(7) Druga zaveza podjetja E.ON je bila, da bo do oktobra 2015 dodatno znižalo svoj skupni delež v rezervacijah zagotovljenih prosto dodeljivih zmogljivosti za vstop („dolgoročno znižanje“) na zadevnem območju trga NetConnect Germany za razred H na 50 %. Za omrežje plina razreda L podjetje E.ON predlaga nadaljnje skupno znižanje svojega deleža rezervacij na 64 % do oktobra 2015. Podjetje E.ON lahko te prage doseže tako, da vrne zmogljivosti upravljavcu prenosnega omrežja, z ukrepi za povečanje zmogljivosti v omrežju ali s sodelovanji na trgu, s katerimi bi se povečal skupni obseg zmogljivosti v omrežju podjetja E.ON. Podjetje E.ON se zavezuje, da teh pragov do leta 2025 ne bo preseglo (2).

(8) Podjetje E.ON pa lahko rezervira prekinljive zmogljivosti, ki niso del zavez. Poleg tega podjetje E.ON ni omejeno pri kratkoročnih rezervacijah (rezervacije s trajanjem do enega leta) pod pogoji, določenimi v zavezah (3). Poleg tega lahko podjetje E.ON od oktobra 2011 rezervira tudi dolgoročne zmogljivosti pod pogojem, da se njegov skupni delež rezervacij postopno zmanjšuje ter do oktobra 2015 doseže prag 50 % za plin razreda H oziroma 64 % za plin razreda L.

(9) Za nadzor nad izvajanjem teh zavez s strani podjetja E.ON bo pristojen neodvisen skrbnik.

(10) Zaveze so v celoti objavljene v nemškem jeziku na spletni strani Generalnega direktorata za konkurenco na naslovu: http://ec.europa.eu/comm/competition/index_en.html

4. POZIV K PREDLOŽITVI PRIPOMB

(11) Komisija namerava na podlagi rezultatov preverjanja trga sprejeti odločbo v skladu s členom 9(1) Uredbe (ES) št. 1/2003, s katero bodo zgoraj povzete zaveze, objavljene na spletni strani Generalnega direktorata za konkurenco, postale zavezujoče.

(12) V skladu s členom 27(4) Uredbe (ES) št. 1/2003 Komisija poziva zainteresirane tretje osebe, da predložijo svoje pripombe k predlaganim zavezam. Komisija zainteresirane osebe naproša, da dajo pripombe zlasti k naslednjim vprašanjem. Pripombe morajo biti v največji možni meri podprte s podrobno utemeljitvijo, v kateri je treba navesti potrebna dejstva, ki so podlaga za pripombe, ter vsebovati rešitev za morebitne probleme: (a) Takojšnja sprostitev zmogljivosti naj bi hitro omilila vsaj del ugotovljenih problemov pri dostopu na prenosno omrežje E.ON. Ali predlagani časovni načrt za sprostitev zmogljivosti (od oktobra 2010) omogoča uspešno trženje celotnih zmogljivosti, ponujenih v „takojšnji sprostitvi zmogljivosti“, zlasti glede na kratko obdobje trženja za te zmogljivosti (najverjetneje manj kot 6 mesecev)? (b) Ali imate pripombe glede izbire vstopnih točk, na katerih podjetje E.ON ponuja takojšnjo sprostitev zmogljivosti, ter glede obsega sproščenih zmogljivosti na teh točkah? Zlasti nas zanima, ali katera od teh vstopnih točk ne omogoča (potencialnim) konkurentom dejanskega dostopa na prenosno omrežje E.ON. Tretje osebe vabimo, da dajo svoje pripombe tudi k vsem drugim vidikom zavez.

(13) Komisija mora pripombe tretjih oseb prejeti najpozneje v enem mesecu od objave tega obvestila. Poleg tega Komisija poziva zainteresirane tretje osebe, da predložijo nezaupno različico svojih pripomb, v kateri naj izbrišejo poslovne skrivnosti in druga zaupna mesta ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“. Če bo vaš zahtevek za zaščito zaupnih informacij upravičen, bo Komisija poskrbela za njihovo zaščito.

(14) Pripombe z navedbo sklicne številke COMP/B-1/39.317 – E.ON gas lahko pošljete Komisiji po elektronski pošti (COMP-GREFFE-ANTITRUST@ec.europa.eu), po telefaksu (št. telefaksa +32 22950128) ali po pošti na naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1). Z učinkom od 1. decembra 2009 je člen 82 Pogodbe ES postal člen 102 Pogodbe o delovanju Evropske unije (PDEU). V zvezi s predhodno oceno Komisije v tej zadevi in morebitno odločbo v skladu s členom 9(1) je treba sklicevanja na člen 102 PDEU razumeti kot sklicevanja na člen 82 Pogodbe ES, kadar je to primerno.

(2) Od oktobra 2025 dalje lahko podjetje E.ON rezervira navedene zmogljivosti brez omejitev, razen če jih rezervira zelo zgodaj vnaprej: za obdobje od 1. oktobra 2015 do 1. oktobra 2020 se podjetje E.ON zavezuje, da bo v obdobju od 1. oktobra 2025 do 1. oktobra 2030 preseglo navedene prage za največ 5 %. Za obdobje od 1. oktobra 2020 do 1. oktobra 2025 se podjetje E.ON zavezuje, da bo v istem obdobju (od 1. oktobra 2025 do 1. oktobra 2030) preseglo navedene prage za največ 10 %.

(3) Glej točke 5, 6 in 10 besedila zavez.